ΕΛΛΗΝΙΚΗ ΔΗΜΟΚΡΑΤΙΑ

ΕΙΡΗΝΟΔΙΚΕΙΟ ΦΑΡΣΑΛΩΝ

Αριθμός

**68 / 2020**

**ΠΡΑΞΗ**

Ο ΔΙΕΥΘΥΝΩΝ ΤΟ ΕΙΡΗΝΟΔΙΚΕΙΟ ΦΑΡΣΑΛΩΝ

ΕΙΡΗΝΟΔΙΚΗΣ

ΑΘΑΝΑΣΙΟΣ ΜΠΛΑΝΤΑΣ

Αφού έλαβε υπόψη του :

***1)*** την με αριθμό **Δ1α/ΓΠ.οικ. 26804/25.04.2020** **απόφαση των Υπουργών Εθνικής Άμυνας, Υγείας και Δικαιοσύνης** ( ΦΕΚ Β΄ 1588/25.04.2020 ) με την οποία ( άρθρο τέταρτο αυτής ) κρίνεται μεταξύ άλλων ότι, για προληπτικούς λόγους δημόσιας υγείας κατά τα αναφερόμενα στην από 24.04.2020 εισήγηση της Εθνικής Επιτροπής Προστασίας Δημόσιας Υγείας έναντι του κορωνοϊού COVID-19, **πρέπει** **να ανασταλεί προσωρινά η λειτουργία των πολιτικών Δικαστηρίων της Χώρας από την 28.04.2020 έως και 15.05.2020**,

***2)*** του ότι δεν υφίσταται Κανονισμός Εσωτερικής Υπηρεσίας του παρόντος Δικαστηρίου ( Ειρηνοδικείου Φαρσάλων ) αλλά και του ότι τα ειδικότερα ζητήματα λειτουργίας των Δικαστηρίων ρυθμίζονται με αποφάσεις των οργάνων διοίκησης αυτών ( βλ. άρθρο τέταρτο παρ. 4 εδάφιο β΄ της ανωτέρω απόφασης ),

***3)*** του **άρθρου 17 του ν. 4684/2020** «*Κύρωση της από 30.3.2020 Π.Ν.Π. «Μέτρα αντιμετώπισης της πανδημίας του κορωνοϊού COVID-19 και άλλες κατεπείγουσες διατάξεις*» ( A΄ 75 ) και άλλες διατάξεις ( ΦΕΚ Α΄ 86/25.04.2020 καθώς και, τέλος,

***4)*** την προάσπιση κυρίως της δημόσιας υγείας αλλά και τις υπηρεσιακές ανάγκες για την εύρυθμη λειτουργία των υπηρεσιών του Ειρηνοδικείου Φαρσάλων καθώς και την προστασία της υγείας των υπηρετούντων στη Γραμματεία αυτού

**ΑΠΟΦΑΣΙΖΕΙ**

***1)*** Κατά το χρονικό διάστημα **από την 28η Απριλίου έως και την 15η Μαΐου 2020** ( 28.04.2020 – 15.05.2020 ), θα συζητηθούν **μόνο** υποθέσεις που αφορούν δίκες ασφαλιστικών μέτρων που έχουν ως αντικείμενο **εγγυοδοσία**, **εγγραφή** ή **εξάλειψη** ή **μεταρρύθμιση προσημείωσης υποθήκης**, **συντηρητική κατάσχεση** κινητής ή ακίνητης περιουσίας, **δικαστική μεσεγγύηση**, **σφράγιση**, **αποσφράγιση**, **απογραφή** και **δημόσια κατάθεση κατά τα άρθρα 737 και 738 του ΚΠολΔ**, **Ευρωπαϊκή διαταγή δέσμευσης λογαριασμού** ( κατ’ άρθρο 738Α του ΚΠολΔ ), τις **ανακλήσεις** αυτών καθώς και **τις σχετικές με αυτές διαφορές του άρθρου 702 του ΚΠολΔ** ( βλ. σχετική πρόβλεψη στη διάταξη του άρθρου τέταρτου παρ. 2 περίπτωση α΄ της υπό στοιχείο – 1 – ανωτέρω ΚΥΑ ).

Από τις ανωτέρω υποθέσεις ειδικότερα, η εκδίκαση των υποθέσεων **χορήγησης άδειας συναινετικής εγγραφής προσημείωσης υποθήκης** θα διεξάγεται **ως εξής** : ***α)*** Η συζήτηση θα διεξάγεται εγγράφως - κατά παρέκκλιση της παρ. 2 του άρθρου 115 ΚΠολΔ - και οι διάδικοι θα παρίστανται στο ακροατήριο του Δικαστηρίου με δήλωση, σύμφωνα με την παρ. 2 του άρθρου 242 ΚΠολΔ. ***β)*** Στη δήλωση της περίπτωσης α΄, που υπογράφεται από τον πληρεξούσιο δικηγόρο του καθ’ ου η αίτηση, θα επισυνάπτεται η έγγραφη συναίνεση του καθ’ ου στην αιτούμενη προσημείωση ή του τρίτου κυρίου του ακινήτου, με βεβαίωση του γνησίου της υπογραφής τους από τον πληρεξούσιο δικηγόρο του καθ’ ου. ***γ)*** Στην έγγραφη συναίνεση προσδιορίζονται σαφώς η ασφαλιζόμενη με την προσημείωση απαίτηση και το ποσό της απαίτησης για το οποίο χορηγείται η συναινετική εγγραφή προσημείωσης και περιγράφεται λεπτομερώς το προσημειούμενο ακίνητο. ***δ)*** Κατά την ίδια ως άνω διαδικασία ( α΄, β΄ και γ΄) θα λαμβάνει χώρα και η εκδίκαση των υποθέσεων **ανάκλησης**, **εξάλειψης** και **μεταρρύθμισης συναινετικής προσημείωσης υποθήκης**, η συναίνεση δε του προσημειούχου δανειστή θα δίνεται εγγράφως με βεβαίωση του γνησίου της υπογραφής του από τον πληρεξούσιο δικηγόρο του ( βλ. άρθρο 17 παρ. 1 και 2 του ν. 4684/2020 ).

***2)*** Κατά το ίδιο ανωτέρω χρονικό διάστημα ( 28.04.2020 – 15.05.2020 ) και πέραν των αμέσως ανωτέρω εξαιρέσεων, **θα συζητηθούν μόνο υποθέσεις χορήγησης ή ανάκλησης προσωρινών διαταγών** που έχουν ήδη προσδιοριστεί προς συζήτηση καθώς και εκείνων που, κατά περίπτωση και κατά την κρίση του Ειρηνοδίκη υπηρεσίας, έχουν κατεπείγοντα χαρακτήρα και χρήζουν άμεσης αντιμετώπισης, η συζήτηση των οποίων **θα λαμβάνει χώρα χωρίς κλήτευση του εκάστοτε αντιδίκου του αιτούντα**. Οι προσωρινές διαταγές που έχουν ήδη χορηγηθεί και έχουν ισχύ έως τη συζήτηση της υπόθεσης, παρατείνονται με απόφαση του Ειρηνοδίκη υπηρεσίας. Ο Ειρηνοδίκης υπηρεσίας **δύναται να προσδιορίζει αιτήσεις χορήγησης ή ανάκλησης προσωρινής διαταγής** με προφανώς κατεπείγοντα χαρακτήρα και ανάγκη άμεσης αντιμετώπισης εντός του ως άνω χρονικού διαστήματος.

Προκειμένου όμως ***i)*** ( κυρίως ) να διασφαλίζεται επαρκέστερα το θεμελιώδες δικαίωμα των διαδίκων προς παροχή ( έστω και προσωρινής ισχύος ) δικαστικής προστασίας ( που κατοχυρώνεται στη διάταξητουάρθρου 20 παρ. 1 του Συντάγματος, στο άρθρο 6 παρ. 1 της Ευρωπαϊκής Σύμβασης Δικαιωμάτων του Ανθρώπου, στο άρθρο 47 του Χάρτη Θεμελιωδών Δικαιωμάτων της Ευρωπαϊκής Ένωσης και, τέλος, στο άρθρο 14 παρ. 2 εδ. Β΄ του Διεθνούς Συμφώνου για τα Ατομικά και Πολιτικά Δικαιώματα ) και ***ii)*** να αποφεύγεται η κατάθεση αιτήσεων ανάκλησης αυτών από τον εκάστοτε αντίδικο του αιτούντος την προσωρινή διάταξη, η συζήτηση των προσωρινών διαταγών κατά το ως άνω διάστημα της αναστολής ( εφόσον βέβαια αυτό είναι εφικτό και κατόπιν προηγούμενης προφορικής συνεννόησης με τη Γραμματεία του Δικαστηρίου ) θα λαμβάνει μεν χώρα **χωρίς τη φυσική παρουσία** των διαδίκων και των πληρεξουσίων δικηγόρων αυτώναλλά **κατόπιν ομαδικής ( σύγχρονης ) βιντεοσυνομιλίας ( βιντεοκλήσης ) στο διαδίκτυο με τη χρήση της εφαρμογής Messenger των πληρεξουσίων δικηγόρων αυτών και του επιλαμβανόμενου της εκδίκασης αυτής Ειρηνοδίκη**, προκειμένου να χορηγηθεί σ’ αμφότερες τις διάδικες πλευρές η δυνατότητα να αναπτύξουν τα εκατέρωθεν επιχειρήματά τους (βλ. άρθρο τέταρτο παρ. 6 εδάφιο α΄ της ανωτέρω ΚΥΑ).

Η κατάθεση δικογράφου λήψης ασφαλιστικών μέτρων **με αίτημα χορήγησης ή ανάκλησης προσωρινής διάταξης** κατά το χρονικό διάστημα αναστολής των εργασιών, θα γίνεταικατόπιν προηγούμενης σχετικής έγκρισης του Ειρηνοδίκη υπηρεσίας. Στην περίπτωση αυτή, θα πρέπει **να αποστέλλεται από τον πληρεξούσιο δικηγόρο του αιτούντα** πριν από την κατάθεσή του, το περιεχόμενο της σχετικής αίτησης **με ηλεκτρονικό τρόπο ( e-mail )** στη Γραμματεία του Δικαστηρίου προκειμένου να λάβει γνώση αυτής και του περιεχομένου της ο Ειρηνοδίκης υπηρεσίας.

***3)*** Ενόψει της αναστολής των νομίμων και δικαστικών προθεσμιών για τη διενέργεια διαδικαστικών πράξεων και άλλων ενεργειών των υπηρεσιών των Δικαστηρίων καθώς και η παραγραφή των συναφών αξιώσεων που προβλέπεται στη υπό στοιχείο -1- ανωτέρω ΚΥΑ, **δεν θα διεξαχθεί οποιαδήποτε άλλη πολιτική δίκη** ( πλην των ανωτέρω ρητών εξαιρέσεων ), **ούτε θα γίνεται από τη Γραμματεία του Δικαστηρίου δεκτή κατάθεση οποιουδήποτε είδους δικογράφου**, συμπεριλαμβανομένου στην ανωτέρω απαγόρευση και της κατάθεσης όσων ενδίκων μέσων ( κατά πολιτικών ή ποινικών αποφάσεων ) η καταληκτική ημερομηνία λαμβάνει χώρα κατά το ως άνω διάστημα της αναστολής των εργασιών.

***4)*** Οι πολιτικές υποθέσεις των οποίων η συζήτηση έχει προσδιορισθεί για την **06.05.2020** ( ημέρα Τετάρτη ) [ 7 υποθέσεις εκουσίας δικαιοδοσίας ( ν. 3869/2020 ) και, τέλος, 1 υπόθεση εκουσίας δικαιοδοσίας ( άδεια εκποίησης περιουσίας ) ], **δεν θα συζητηθούν** κατά την ημέρα και ώρα που έχουν προσδιορισθεί. **Όλες οι ανωτέρω πολιτικές υποθέσεις**, **θα πρέπει να (επαν)εισαχθούν για συζήτηση με πρωτοβουλία και επίσπευση του επιμελέστερου των διαδίκων αυτών** σε νέα δικάσιμο ( ήτοι με κατάθεση κλήσης και επίδοση αντιγράφου αυτής στον αντίδικο ), καθόσον δεν προβλέπεται γι’ αυτές επαναπροσδιορισμός δικασίμου εκδίκασης με πρωτοβουλία του Δικαστηρίου ούτε εκτιμάται ότι μπορεί να εφαρμοστεί αναλογικά οποιαδήποτε άλλη διάταξη του ΚΠολΔ ενόψει των θεμελιωδών δικονομικών αρχών των άρθρων 106 ( αρχή διάθεσης της συζήτησης ) και 108 ( διαδικαστικές πράξεις με πρωτοβουλία των διαδίκων ) του ΚΠολΔ αντίστοιχα, λαμβανομένου όμως ιδιαίτερα υπόψη του ότι, κατά τη διάταξη του άρθρου 226 παρ. 4 του ΚΠολΔ, «*Αν ματαιωθεί η συνεδρίαση για οποιονδήποτε λόγο, οι υποθέσεις που είναι γραμμένες σ’ αυτήν μεταφέρονται με επιμέλεια των διαδίκων στις επόμενες συνεδριάσεις, ακόμη και με υπέρβαση του ορισμένου αριθμού, και ο αντίδικος αυτού που επισπεύδει τη συζήτηση καλείται πάντοτε στη νέα δικάσιμο. Στην περίπτωση αυτή η εγγραφή, η κλήση και η επίδοσή της γίνονται ατελώς. Το ίδιο ισχύει και όταν είναι αναγκαία η ανασυζήτηση της υπόθεσης*».

***5)*** Οι **προανακρίσεις** που είχαν προσδιοριστεί να λάβουν χώρα ενώπιον του Ειρηνοδίκη Φαρσάλων **την 13.05.2020** ( ημέρα Τετάρτη ), θα προσδιορισθούν για άλλη ημερομηνία με νέα επίδοση κλήσεων από τη Γραμματεία του Δικαστηρίου.

***6)*** Οι προθεσμίες κατάθεσης προτάσεων και προσθήκης / αντίκρουσης ( 100 ημέρες και 115 ημέρες αντίστοιχα ) για τις υποθέσεις της αμφισβητούμενης ( τακτικής ) διαδικασίας ( άρθρο 237 ΚΠολΔ ) που η προθεσμία κατάθεσης αυτών λήγει κατά το διάστημα της αναστολής, δηλαδή από 28.04.2020 έως και 15.05.2020, παρατείνονται ισάριθμες μέρες από τη λήξη του διαστήματος της αναστολής.

***7)*** Δεν γίνονται δημοσιεύσεις διαθηκών ούτε κατάθεση αιτήσεων προς δημοσίευση αυτών, κατάθεση αιτήσεων για έκδοση διατάξεων (παροχής κληρονομητηρίου ή για έγκριση ή τροποποίηση καταστατικού σωματείου), δηλώσεις τρίτων, κ.λ.π.. Όσον όμως αφορά ειδικότερα την **αποποίηση κληρονομίας** ( άρθρο 1847 ΑΚ ), σημειώνεται ότι, παρά του ότι η προθεσμία των τεσσάρων ( 4 ) μηνών εντός της οποίας ο κληρονόμος μπορεί να αποποιηθεί την κληρονομία αναστέλλεται κατά το χρονικό διάστημα αναστολής λειτουργίας των δικαστηρίων ( βλ. άρθρο τέταρτο παρ. 1 περ. β΄ της ανωτέρω ΚΥΑ ), **σε κάθε περίπτωση και εφόσον υφίσταται έκτακτη ανάγκη** **προς τούτο** ( με κατεπείγοντα χαρακτήρα που χρήζει άμεσης αντιμετώπισης και κρίνεται ανά ειδικότερη περίπτωση ), η αποποίηση της κληρονομίας στη Γραμματεία του παρόντος Δικαστηρίου **μπορεί να επιτραπεί κατ’ εξαίρεση** ( κατά την κρίση του Ειρηνοδίκη υπηρεσίας και κατόπιν προηγούμενης επικοινωνίας του ενδιαφερομένου με τη Γραμματεία του Δικαστηρίου ), εφόσον αυτή ( αποποίηση κληρονομίας ) δεν περιλαμβάνεται ρητά στις πράξεις που αποκλείεται η διενέργειά τους στην με αριθμό παρούσα πράξη αυτού ( βλ. σχετικά και προηγούμενη ανακοίνωση του παρόντος Δικαστηρίου ).

***8)*** Δεν συντάσσονται **ένορκες βεβαιώσεις**. Όσον δε αφορά την εξέταση μαρτύρων που είχε τυχόν προσδιοριστεί να λάβει χώρα κατά το ως άνω διάστημα της αναστολής ( αφορά τις ένορκες βεβαιώσεις στα πλαίσια της τακτικής διαδικασία – νέος ΚΠολΔ ), κρίνεται ότι θα πρέπει να επιδοθεί νέα σχετική κλήτευση στον αντίδικο ( καθ’ ου ) του εκεί αιτούντα και να λάβει χώρα νέος προσδιορισμός ημερομηνίας εξέτασης (κατόπιν συνεννόησης με τη Γραμματεία του παρόντος Δικαστηρίου), προκειμένου να αποφευχθούν τυχόν δικονομικά απαράδεκτα, ελλείψει σχετικής νομοθετικής πρόβλεψης.

***9)*** Αιτήσεις για χορήγηση **πιστοποιητικών** γίνονται (κατά κανόνα) δεκτές από την πρώτη εργάσιμη ημέρα μετά την πάροδο του διαστήματος αναστολής των εργασιών. **Κατ’ εξαίρεση** όμως και με σκοπό την εξυπηρέτηση των πολιτών λόγω της παρατεταμένης διάρκειας της ισχύος της ανατολής λειτουργίας των Δικαστηρίων, θα γίνονται δεκτές αιτήσεις έκδοσης πιστοποιητικών ( π.χ. μη δημοσίευσης διαθήκης, μη αποποίησης κληρονομίας, κ.λ.π. ) **με αποστολή της σχετικής αίτησης με ηλεκτρονικό τρόπο και στη συνέχεια με φυσικό** αντίστοιχο (ταχυδρομείο ή courier) και αντίστοιχη οικονομική επιβάρυνση του αιτούντα, αφού πρώτα όμως επιβεβαιωθεί η ταυτότητα αυτού κατόπιν προηγούμενης επικοινωνίας με τη Γραμματεία του Δικαστηρίου και αυτό εγκριθεί από τον Ειρηνοδίκη υπηρεσίας, λαμβανομένου ιδιαίτερα υπόψη του ότι τόσο η αίτηση όσο και ή έκδοση αυτών ( πιστοποιητικών ) λαμβάνουν χώρα **χωρίς επίθεση μεγαροσήμων** για όσο χρόνο διαρκούν τα μέτρα για την αντιμετώπιση της πανδημίας ( βλ. από 02.04.2020 κοινό δελτίο τύπου Κοινό δελτίο τύπου των Υπουργείων Ψηφιακής Διακυβέρνησης, Δικαιοσύνης και Οικονομικών ) και, ως εκ τούτου, ελλείπει οποιαδήποτε ανάγκη αυτοπρόσωπης εμφάνισης του αιτούντα.

***10)*** Προκειμένου να λαμβάνουν γνώση των αποφάσεων που έχουν δημοσιευθεί ή δημοσιεύονται κατά το διάστημα της αναστολής από το παρόν Δικαστήριο οι πληρεξούσιοι δικηγόροι των διαδίκων που δεν έχουν λάβει αντίγραφα αυτών αλλά και προς αποφυγή άσκοπων μετακινήσεων εν μέσω της πανδημίας, παρέχεται η δυνατότητα αποστολής του κειμένου των ανωτέρω αποφάσεων που έχουν δημοσιευθεί **με ηλεκτρονικό ταχυδρομείο** σ’ αυτούς που το επιθυμούν, εξυπακούεται όμως ότι η δυνατότητα αυτή παρέχεται στους δικηγόρους που παραστάθηκαν στη ζητούμενη κάθε φορά απόφαση, κατόπιν σχετικής επικοινωνίας τους με τη Γραμματεία του Δικαστηρίου.

***11)*** Η λειτουργία της Γραμματείας του Δικαστηρίου περιορίζεται στις αναγκαίες ενέργειες για τη διεκπεραίωση των ανωτέρω υποθέσεων **και μόνο** καθώς και εκείνων που, κατά περίπτωση και κατά την κρίση του Ειρηνοδίκη υπηρεσίας, έχουν κατεπείγοντα χαρακτήρα και χρήζουν άμεσης αντιμετώπισης.

***12)*** Εκτός των ανωτέρω αναφερόμενων διαδικασιών και εργασιών της Γραμματείας, **δεν θα εξυπηρετείται το κοινό**, πλην εκτάκτων περιπτώσεων, για τις οποίες **η εξυπηρέτηση θα λαμβάνει χώρα καθημερινά από 10.00΄ π.μ. έως 12.00΄ μ.**.

***13)*** Στην περίπτωση τυχόν νέας αναστολής ή παράτασης αυτής, θα εκδοθεί σχετική νεώτερη πράξη.

***14)*** Στα πλαίσια εκτέλεσης της διάταξης του εβδόμου άρθρου της υπό στοιχεία – 1 – ανωτέρω ΚΥΑ, με απόφαση του διευθύνοντος το παρόν Δικαστήριο Ειρηνοδίκη που θα τοιχοκολληθεί στην είσοδο του Δικαστηρίου και θα αναρτηθεί στην ιστοσελίδα της υπηρεσίας, **ορίζονται όλα τα αναγκαία μέτρα** που τηρούνται υπ’ ευθύνη του για την ασφαλή λειτουργία του Δικαστηρίου ενόψει της πανδημίας του κορωνοϊού COVID-19 και, ιδίως, τα υγειονομικά μέτρα που προβλέφθηκαν στην από 24.04.2020 εισήγηση της 33ης Συνεδρίασης της Επιτροπής Αντιμετώπισης Εκτάκτων Συμβάντων Δημοσίας Υγείας από λοιμογόνους παράγοντες, ήτοι : ***1)*** **Σύσταση για χρήση μάσκας** όχι μόνο από τα πρόσωπα της έδρας αλλά και από τους συνηγόρους και διαδίκους, ***2)*** **διαθεσιμότητα αντισηπτικού** σε όλους τους χώρους, ***3)*** **τήρηση απόστασης μεταξύ φυσικών προσώπων κατ’ ελάχιστον 1,5 μέτρο** καθώς και, τέλος, ***4)*** **καθορισμός ανώτατου ορίου εισερχομένων ατόμων** εντός των αιθουσών και των εν γένει λοιπών περίκλειστων χώρων της υπηρεσίας, **ενός ( 1 ) ατόμου ανά 10 τετραγωνικά μέτρα**. Η επίβλεψη της τήρησης των ανωτέρω μέτρων ανατίθεται με την παρούσα στον υπάλληλο της υπηρεσίας **Κωνσταντίνο Βαρακλιώτη**.

***15)*** Τέλος, στο πλαίσιο των γενικών κατευθύνσεων που έχουν δοθεί από το Υπουργείο Υγείας, ο Ειρηνοδίκης Φαρσάλων εξακολουθεί να **προτρέπει τους πολίτες αλλά και τους πληρεξουσίους δικηγόρους αυτών να ΜΗΝ ΕΠΙΣΚΕΠΤΟΝΤΑΙ τις υπηρεσίες της Γραμματείας του Ειρηνοδικείου ΕΑΝ ΔΕΝ ΠΑΡΙΣΤΑΤΑΙ ΕΚΤΑΚΤΗ ΑΝΑΓΚΗ**. Για το λόγο αυτό θα μπορούν να επικοινωνούν με το τηλέφωνο της Γραμματείας στον αριθμό ( 24910 ) 22492 αλλά και να επισκέπτονται στην επίσημη ιστοσελίδα της υπηρεσίας στον ιστότοπο <https://eirfarsal-gr.webnode.gr> , για την εξυπηρέτησή τους σε όλες τις εργάσιμες ώρες και ημέρες και όσον αφορά το σύνολο των υπηρεσιών που παρέχονται.

*Υποχρεώνει* τη Γραμματεία του παρόντος Δικαστηρίου ***1)*** να αναρτήσει αντίγραφο της παρούσας πράξης στον πίνακα ανακοινώσεων της υπηρεσίας και ***2)*** να αποστείλει αντίγραφο αυτής με αποστολή σχετικού ηλεκτρονικού μηνύματος ( e-mail ) σε ηλεκτρονική μορφή αμέσως μετά τη δημοσίευση αυτής στον **οικείο Δικηγορικό Σύλλογο** (Λάρισας), προκειμένου να λάβουν άμεση γνώση τα μέλη αυτού.

*Κρίθηκε*, αποφασίστηκε και δημοσιεύθηκε σήμερα, την **27.04.2020**.

Ο ΕΙΡΗΝΟΔΙΚΗΣ ΦΑΡΣΑΛΩΝ

ΑΘΑΝΑΣΙΟΣ ΜΠΛΑΝΤΑΣ